Αγαπητές/αγαπητοί συνάδελφοι,

Το προσωπικό του 1ου ΚΕ.Δ.Α.Σ.Υ. Γ΄ Αθήνας θα ήθελε να σας ενημερώσει ότι, συναισθανόμενοι τις συνεχείς και ειλικρινείς προσπάθειες και ενέργειές σας να ανταποκριθείτε στις ιδιαίτερα αυξανόμενες απαιτήσεις της περιόδου που όλοι βιώνουμε, είμαστε πρόθυμοι να σταθούμε αρωγοί στο πολύτιμο έργο σας με κάθε δυνατό τρόπο.

Επομένως, η επικοινωνία με τους συναδέλφους των σχολείων της αρμοδιότητας του 1ου ΚΕ.Δ.Α.Σ.Υ. Γ΄ Αθήνας αποτελεί βασικό μέλημά μας και θα προσπαθήσουμε να ανταποκριθούμε με αμεσότητα και αποτελεσματικότητα, στα πλαίσια των δυνατοτήτων μας. Αντιλαμβανόμενοι, λοιπόν, τις αντίξοες συνθήκες κάτω από τις οποίες καλείστε να συνεχίσετε την εκπαιδευτική διαδικασία, θα θέλαμε να επισημάνουμε ότι ο δικός σας ρόλος αρχικά και ακολούθως ο δικός μας υποστηρικτικά γίνεται σήμερα περισσότερο σημαντικός από ποτέ. Κύριο μέλημα όλων μας αποτελεί η εξασφάλιση της συμμετοχής όλων των μαθητών στην εκπαιδευτική διαδικασία αλλά και η κάλυψη των κοινωνικοσυναισθηματικών τους αναγκών. Αναμφίβολα οι απαιτήσεις είναι πολλές και οι νέες πληροφορίες καταιγιστικές. Θα πρέπει λοιπόν να θωρακίσουμε και να φροντίσουμε τους εαυτούς μας για να μπορέσουμε να φροντίσουμε και τους μαθητές μας.

Σε αυτό το πλαίσιο, θα θέλαμε να σας υπενθυμίσουμε ότι μπορείτε να μας αναζητήσετε τόσο στην τηλεφωνική μας γραμμή, όπου έχετε και τη δυνατότητα να αφήσετε μήνυμα με το αίτημά σας, όσο και στο email της υπηρεσίας μας. Από την πλευρά μας θα καταβάλουμε κάθε δυνατή προσπάθεια να σταθούμε ως συνεργάτες και συνοδοιπόροι στο σημαντικό έργο που εκτελείτε καθημερινά.

Σας ευχόμαστε υγεία και δύναμη τόσο στους ίδιους όσο και στις οικογένειές σας και στους μαθητές σας.